Yfir 100 hundaeigendur á Akranesi komu saman til fundar í gærkvöldi í þeim tilgangi að endurvekja Félag hundaeigenda í bænum en það hefur ekki verið starfandi sl. 15 ár . Fundurinn fór fram í Gamla Kaupfélaginu við Kirkjubraut . Kosin var stjórn og kallað eftir hugmyndum fundargesta um hvert hlutverk félagsins ætti að vera . Síðar á þessu ári er fyrirhugað að halda framhaldsstofnfund þar sem lögð verða fram drög að lögum félagsins . Snorri Guðmundsson var kosinn formaður Félags hundaeigenda á Akranesi en aðrir stjórnarmeðlimir eru Sigrún Baldursdóttir , Sigrún Ríkharðsdóttir , Jón Gunnar Mýrdal og Ingunn Dögg Eiríksdóttir . Varamenn voru kosnir Sævar Jónsson , Egill Ragnarsson og Gunnar S. Ragnarsson . Fram kom á fundinum að félagið ætlar t.d. að beita sér fyrir góðum samskiptum milli hundaeigenda og bæjaryfirvalda . Ýmsar spurningar komu fram um hundaeftirlitsmann bæjarins , hver væri starfslýsing hans og hver fengi sektarfé ef leysa þarf út hund sem hundaeftirlitsmaður hefur fangað . Fundargestir vildu sjá hundasvæðið eins og það var þegar best lét , með leiktækjum fyrir hunda og að þar verði haldin hlýðninámskeið . Spurningar vöknuðu hvort hestar ættu einnig að vera á skilgreindu hundasvæði við Kalmansvík . Nokkrir fundargestir hvöttu Akraneskaupstað til að draga til baka fyrri ákvörðun um kosningar um hundahald samhliða sveitarstjórnarkosningum í vor .